In-Nerazzurro Newsletter ta' kull xahar mill-Inter Club Malta Mejju 2020 F'din il-ħarġa… L-Editorjal: Quo Vadis…minn Antonello Abela Mill-kalendarju ta' l-Inter Club Malta Leġġendi Nerazzurri - Joaquín Peiró minn Lawrence Cutajar Staġun 1954-1955 - Meta l-Inter lagħbu bi flokk Oranġjo minn Mario Formosa Holt Ricordi mill-Passat - Mejju minn Lawrence Cutajar L-Editorjal: Quo Vadis…minn Antonello Abela Minkejja l-fatt li l-pandemija tal-Coronavirus waqqfet tista' tgħid id-dinja kollha, sew aħna bħala Bord Editorjali ta' dan il-ġurnal u sew il-Kumitat Ċentrali tal-Inter Club Malta, jħoss u jittama li permezz tan-Neroazzurro, l-Klabb ikompli jwassal il-messaġġ tagħna lilkom il-membri u fuq kollox inkomplu nagħtu xhieda li l-ħajja tagħna trid tkompli minkejja d-diffikultajiet li għandna bħalissa. Matul dan ix-xahar tnejn huma t-temi prinċipali li tista' tgħid jolqtu d-dinja Interista. L-ewwel tema hija fuq meta u jekk ser jerġa' jibda l-Kampjonat. Il-Klabbs Taljani jidhru maqsumin fuq din l-affari bl-Inter ikunu favur li s-Serie A TIM 2019-2020 jieqaf hawn kontra klabbs bħal Lazio u Napoli li jixtiequ jkomplu. Il-problema prinċipali hija fuq kif din il-pandemija ser tiżviluppa ġewwa l-Italja. Anke jekk il-Gvern Taljan ser jneħħi ċertu restrizzjonijiet, iżda d-dubji fuq kemm il-futbol jista' jerġa' jibda għadhom hemm, minħabba li qed nitkellmu fuq sport ta' kuntatt. Il-ħsieb tal-Awtoritajiet tal-Futbol Taljan huwa li jekk il-Gvern u l-Awtoritajiet tas-Saħħa jippermettu, s-Serie A TIM 2019-2020 titkompla fl-aħħar ta' Mejju jew bidu ta' Ġunju bil-bibien strettament magħluqa u f'postijiet fejn il-Coronavirus ma tantx għamlet ħsara. Ħaġa li l-klabbs tal-Lombardija, r-reġjun l-aktar milqut qed joġġezzjonaw għaliha. Fil-fehma tiegħi, jekk il-Kampjonat jitkompla tajjeb imma jekk le mhux suppost għandha tkun problema. Wara kollox naraha diffiċli wisq li l-Inter jitilfu l-post fil-UEFA Champions League l-istaġun li ġej. It-tieni tema li ddominat dan l-aħħar xahar Interista hija l-futur tal-attakkant Lautaro Martinez. Barċellona jidhru li jridu lill-Barri bis-serjeta' tant li lesti jħallsu l-klawżola ta' €111 miljun li bħalissa hemm fil-kuntratt tiegħu. Id-domandi li aħna, bħala partitarji tal-Beneamata għandna nistaqsu huma: lesti nċedu lil dan l-attakkant fenomenali li ta' 22 sena għad jista' jibni futur sabiħ magħna? X' inhuma l-intenzjonijiet u l-motivazzjonijiet li għandu Lautaro fuq il-futur tiegħu? Nagħlaq dan l-editorjal billi nibgħat messaġġ ta' kuraġġ lilkom il-qarrejja ta' dan il-ġurnal u membri ta' dal-Klabb tagħna. Iż-żmien li nerġgħu ninġabru fil-Kwartieri Ġenerali tagħna f'Santa Venera għad jerġa' jiġi. Iż-żmien li nerġgħu nitilgħu San Siro naraw lill-idoli tagħna għad jerġa' jasal. Flimkien naslu. STAY SAVE NEL BENE E NEL MALE IO TIFO SEMPRE L'INTERNAZIONALE Amala…. Għall-aħħar aħbarijiet sportivi u kummenti b' mod partikolari l-Futbol u l-Formula 1, nistedinkom iżżuru l-paġna li Antonello għandu fuq Facebook bl-isem ta' Mill-kalendarju ta' l-Inter Club Malta Xewqat sbieħ f'għeluq sninhom lil: Luciano Abela; Christopher Azzopardi; Christian Balzan; Kevin Borda; John Borg; Michael Borg; Allister Buhagiar; John Buttigieg; Edward Cachia Caruana, Silvana Cachia Caruana; Marco Camilleri, Saviour Camilleri, Franklin Cassar; John Cassar; Anthony Chetcuti; Dale Coleiro; Terence Corser; Jessica Degiorgio; Glenn Desira; Mohamed Elfitouri; Gaetano Falzon; Alexander Farrugia; Philip Farrugia; Rita Farrugia; Bernardette Faure; Sandro Ferrante; Fulvio Ferrari; Sandro Galea; Esteban Gauci; Lino Gauci; Paul Gauci; Lara Grech; Loriana Mazzonello; Ismael Pulis; Francis Pullicino; Darren Roe; Duncan Sapiano; Denis Schembri; Joseph Schembri; Sunny Sciberras; Hannah Scicluna; Raymond Vella; Sarah Vella; Joseph Xuereb; Paul Zahra; Saviour Zerafa… Leġġendi Nerazzurri - Joaquín Peiró minn Lawrence Cutajar Nhar it-18 ta' Marzu li għada tħabret il-mewt ta' Joaquín Peiró fl-età ta' 84 sena. Għaldaqstant ħsiebna sabiex permezz tan-Nerazzurro nsellmu kif jixraq lil dan il-plejer li fis-snin sittinijiet kien jagħmel parti mill-GRANDE INTER Peiró twieled nhar id-29 ta' Jannar 1936 ġewwa Madrid, Spanja. Beda l-karriera kalċistika tiegħu mat-tim minn Madrid Agrupacion Deportivo, li kienu jilgħabu f'diviżjonijiet inferjuri tal-futbol Spanjol. Waqt waħda minn dawn il-logħbiet, osservatur tal-Atletico Madrid tefa' għajnejh fuqu u ħadu biex jilgħab maż-żagħżagħ tal-Colchoneros. Id-diriġenti Madrileni ddeċiedew li jisilfuħ lil Real Murcia, li kienu jilgħabu fit-tieni diviżjoni fejn għamel id-debut magħhom fil-bidu tal-Istaġun 1954-1955. Peiró mall-ewwel ħalla impatt ma' dan it-tim fejn lagħab 22 partita u skorja 15-il gowl u anke għenhom jiksbu l-promozzjoni għall-għola diviżjoni fil-futbol Spanjol. - Peiró bil-flokk tar-Real Murcia - Joaquín Peiró u Enrique Collar Għal din ir-raġuni d-diriġenti Madrileni ħaduħ lura mmedjatament u fl-istaġun ta' wara, jiġifieri dak 1955-1956, għamel id-debutt tiegħu fl-għola diviżjoni mal-Atletico Madrid. Fl-età tenera ta' 19–il sena, Peiró mill-ewwel sar pedina importanti fl-attakk tar-Rojiblancos u kien flimkien ma' Enrique Collar kien jifforma koppja ta' attakkanti li tibqa' magħrufa bħala l-aktar miċidjali fl-istorja tal-Atletico. Bil-flokk tal-Colchoneros għamel tmien staġuni fejn lagħab total ta' 166 partita u skorja total ta' 93 gowl u rebaħ darbtejn it-Tazza Spanjola, li f'dak iż-żmien kienet magħrufa bħala l-'Copa Del Generalisimo', fl-Istaġuni 1959-1960 u 1960-1961 u darba t-Tazza tat-Tazzi fl-Istaġun 1961-1962. - Peiró bil-flokk granata tat-Torino F'Ottubru tal-1962 il-President tat-Torino ta' dak iż-żmien Angelo Filippone, ħallas is-somma at 270 miljun liri Taljani biex akkwista lil Peiró mal-Granata. L-ewwel Staġun 1962-1963 ma kienx wieħed daqshekk feliċi għalih u anke sofra minn 'injury' fit-tul. Il-Granata spiċċaw f'nofs il-klassifika u tilfu l-finali tal-Coppa Italia kontra l-Atalanta ta' Angelo Domenghini. Dak l-istaġun Peiró lagħab 14-il partita u skorja gowl wieħed biss. Minkejja li l-istaġun ta' wara taħt il-kowċ magħruf Nereo Rocco, it-Torino reġgħu spiċċaw f'nofs il-klassifika u tilfu finali oħra tal-Coppa Italia kontra Roma, għal Peiró kien wieħed sodisfaċenti għax bejn fil-Kampjonat u Coppa Italia lagħab total ta' 37 logħba u skorja 13-il gowl. Kemm dam jilbes il-flokk tat-Torino Peiró lagħab total ta' 54 partita bejn Kampjonat u Coppa Italia u skorja total ta' 15 –il gowl. Fil-bidu tal-Istaġun 1964-1965 Peiró inaqgħad mall-Inter ta' Helenio Herrera, li diġa kienu stabilixxew ruħhom fix-xena tal-futbol kemm Taljan kif ukoll Ewropew meta fll-istaġun ta' qabel kienu rebħu l-Iscudetto u t-Tazza Tac-Champions. Għal Peiró ma kienx daqshekk faċli li jsib ruħu ma' l-ewwel ħdax dan għar-raġuni li f'dawk is-snien ir-regolamenti kienu jistabilixxu li kull tim setgħa jilgħab biss żewġ plejers stranġieri kull logħba fil-Kampjonat u n-Nerazzurri diġa' kellhom lil Luis Suarez u Jair Da Costa. Fil-fatt huwa kellu jistenna sa nhar l-4 t'Ottubru 1964 biex għamel id-debutt tiegħu bil-flokk Interista. Dan kien ġewwa l-Olimpico kontra l-Lazio f'partita li spiċċat 1-1. Fl-Ewropa r-regolament taż-żewġ plejers barranin ma kienx jeżisti u għalhekk Peiró kien aktar utli għal Herrera fil-partiti internazzjonali. Fil-fatt Peiró kien jagħmel parti mit-tim li nhar id-9 ta' Settembru 1964 sofra telfa ta' 1-0 kontra Independiente ġewwa Buenos Aires fl-ewwel leg tal-finali tat-Tazza Intercontinetali. In-Nerazzurri rebħu t-tieni leg 2-0 ġewwa San Siro nhar it-23 ta' Settembru 1964 fejn Peiró ma kienx mall-ewwel ħdax, iżda kien jagħmel parti mit-tim li nhar is-26 ta' Settembru 1964 lagħab u rebaħ id-decieder b'gowl uniku ta' Mario Corso fil-ħin barrani ġewwa s-Santiago Bernabeu ta' Madrid. Peiró kien ukoll pedina mportant fit-tim ta' Herrera fil-kompetizzjoni tat-Tazza tac-Champions Staġun 1964-1965 fejn lagħab total ta' 7 partiti u skorja 3 gowls. Hu kien ukoll jagħmel parti mill-ewwel ħdax li bdew il-finali nhar is-27 ta' Mejju 1965 f'San Siro kontra Benfica u lin-Nerazzurri rebħu 1-0 b'gowl ta' Jair. - Peiró flimkien mal-konnazzjonali tiegħu Luisito Suarez bil-flokk Nerazzurro Peiró kien anke jagħmel parti mit-tim li għat-tieni sena konsekuttiva rebaħ it-Tazza Intercontinetali bl-avversarji jerġaw ikunu l-Independiente tal-Argentina. Fil-fatt fl-ewwel leg, li ntlagħbet f'San Siro nhar it-8 ta' Settembru 1965 kien proprju Peiró li fetaħ l-iskor għall-Inter wara biss 2 minuti logħob. Il-partita spiċċat 3-0 b'Sandro Mazzola jiskorja ż-żewġ gowls l-oħra. It-tieni leg ġewwa Buenos Aires spiċċat fi draw ta' mingħajr gowls u anke hawn Peiró kien mall-ewwel ħdax. Però mingħajr ebda dubju l-aktar gowl li jibqa' mfakkar għalih Peiró kien 'misruq' fis-semi-finali tat-Tazza Tac-Champions nhar it-12 ta' Mejju 1965 ġewwa San Siro kontra l-Liverpool. - L-aktar gowl famuż ta' Peiró kontra l-Liverpool Min qatt ma ra dan it-tieni gowl tan-Nerazzurri f'dik il-logħba! B'Tommy Lawrence fil-lasta tar-Reds jibbawnsja l-ballun u b'Peiró li b'ġenjalita kbira jisraqlu l-ballun u jitfa' fl-lasta vojta. Peiró bil-flokk tal-Inter għamel żewġ staġuni u lagħab total ta' 25 partita fil-Kampjonat u skorja skorja 8 gowls, 13 -il partita fit-Tazza tac-Champions u skorja 6 gowls, 5 partiti fil-Coppa Italia fejn skorja gowl u fit-Tazza Interkontinentali fejn lagħab 4 partiti u skorja gowl. Hu rebaħ żewġ Kampjonati, Tazza tac-Champions u żewġ Tazzi Intercontinentali. Record li ħafna aktar plejers famużi ta' żmienu u tal-lum jixtiequ li kellhom fil-Palmares tagħhom meta wieħed iqis li bil-flokk tal-Inter għamel żewġ staġuni biss. Fl-Istaġun 1966-1967 inaqgħad mar-Roma fejn għamel magħhom 4 staġuni u rebaħ il-Coppa Italia tal-Istaġun 1968-1969. Wara l-karriera tiegħu fil-grawnd, Peiró ikkowcja diversi timijiet Spanjoli fejn l-aktar li jibqa' mfakkar għas-suċċess li kiseb mal-Malaga fil-bidu ta' dan is-seklu meta mhux biss wasalhom biex jilgħabu f'għola Diviżjoni tal-futbol Spanjol iżda anke sal-kwarti tal-finali tat-Tazza UEFA 2002-2003 fejn ġew eliminati mit-tim Portugiz tal-Boavista bil-penalties wara li fis-safj 2002 kienu rebħu kontra l-Villarreal it-Tazza Intertoto. - Peiró ferħan wara li rnexxillu jakkwista l-promozzjoni għall-Primera División Spanjola mat-tim ta' Malaga Staġun 1954-1955 - Meta l-Inter lagħbu bi flokk Oranġjo minn Mario Formosa Holt Li l-Inter mhux dejjem jilgħabu bil-flokkijiet Nerazzurri huwa fatt li kulħadd jafu. Naturalment din xi ħaga li kulħadd japplika. Fl-imgħoddi dan kien isir minħabba esiġenzi televiżivi. Fil-preżent it-tibdil ta' flokkijiet sar aktar ta' spiss, frott ta' merchandising eżasperat. Saħansitra naraw timijiet li jużaw flokkijiet b'kuluri li m'għandhom x'jaqsmu xejn ma dawk oriġinali. Forsi ftit jafu li kważi 65 sena ilu, meta allura din il-moda żgur ħadd ma kien għadu ħolom biha, l-Inter lagħbu logħba bi flokk 'Oranġjo' u dan suppost biex iġibilhom il-fortuna! Dan seħħ fit-tletin ġurnata tal-Kampjonat 1954-1955. Biex nidħlu fl-ambjent tal-kitba tagħna, jeħtiġilna mmorru ftit aktar lura fi żmien. Fiż-żewġ staġuni ta' qabel, jiġifieri dawk 1952-1953 u 1953-1954, l-Inter ta' Alfredo Foni kienu ddominaw bi sħiħ u spiċċaw biex rebħu dawk iż-żewġ kampjonati tas-Serie 'A'. L-antagonisti prinċipali tan-Nerazzurri f'dawn iż-żewġ kampjonati kienu l-Juventus li fil-fatt darbtejn spiċċaw fit-tieni post. Hawnhekk wieħed jista' jagħmel parentisi żgħira u jerga' jfakkar fir-rebħa sabiħa Interista ta' 6-0 fuq l-istess Juventus nhar l-4 t'April 1954 u li fil-fatt ktibna fuqha fl-aħħar ħarġa tan-NERAZZURRO tax-xahar ta' April. Din it-titwila żgħira fuq l-imgħoddi waslitna propju għall-istaġun li qegħdin niktbu fuqu, appuntu dak 1954-1955, meta l-Interisti kienu qegħdin jiddefendu t-titlu li huma rebħu darbtejn fuq xulxin. Il-kowċ kien għadu l-istess wieħed, jiġifieri Alfredo Foni. In-Nerazzurri kellhom bidu tal-istaġun tajjeb, fejn fl-ewwel sitt partiti rreġistraw erba' rebħiet u żewġ dros barra minn darhom kontra Torino u Atalanta bl-iskor identiku ta' 1-1. Pero' hawnhekk bdiet sensiela ta' riżultati negattivi li għalihom bħal ma jiġri dejjem patta għalihom qares il-kowċ Alfredo Foni li kellu jċeddi postu lill-koppja Aldo Campatelli u Giuseppe Meazza. Dan il-ġest milli jidher ma kienx biżżejjed biex ifejjaq is-sitwazzjoni. Fil-fatt bejn l-20 ta' Marzu 1955 u l-24 ta' April tal-istess sena, n-Nerazzurri f'ħames partiti ġabru punt wieħed biss fi draw ta' 1-1 irreġistrat fid-Derby ta' Milan. Wara dan il-perjodu negattiv l-Interisti 'emigraw' lejn l-Arena ta' Milano u nhar l-1 ta' Mejju 1955 ospitaw lil Catania. Dan il-grawnd glorjuż ta' Milano jidher li ġab xi ftit fortuna għax dakinhar in-Nerazzurri għelbu lit-tim Sqalli 3-0 b'gowls ta' Skoglund u Savioni (2). Ġimgħa wara l-Inter kien reġgħu kien imisshom 'home' din id-darba kontra Napoli. Għal din il-partita, li ntlagħbet fit-8 t'April 1955, l-Interisti reġgħu rritornaw f'San Siro. Bħala forma ta' għajn (!) lagħbu bi flokkijiet 'Oranġjo'. Tidher kemm xejn stramba. Milli jidher il-kulur ma tantx ġab fortuna lin-Nerazzurri tant li fil-ħarġa tal-ġurnal CALCIO E IL CICLISMO ILLUSTRATO insibu dan it-titlu fuq l-artiklu miktub minn Leone Boccali: RITORNA A SAN SIRO E ALLA MEDIOCRITA. Dakinhar tat-8 ta' Mejju 1955, l-Interisti bi flokkijiet orangjo u qliezet suwed niżlu b'din il-formazzjoni: Ghezzi, Giacomazzi, Padaluzzi, Bonifaci, Bernardin, Nesti, Armano, Lorenzi, Redeballi, Skoglund u Savioni. Referee tal-partita kien Sig. Bellè. Il-logħba mall-ewwel ħadet xejra negattiva għall-Interisti, li dehru dgħajfa fid-difiża minkejja l-wirja tal-gowlkeeper Ghezzi li salva lil sħabu minn nawfraġju akbar. Intant wara għaxar minuti kienu Napoli li skurjaw permezz ta' Masoni. Seba' minuti wara l-Inter ġabu d-dro minn penalty ta' Armano. Dan il-gowl deher li se jagħti ftit tan-nifs lill-Interisti, iżda fit-28 minuta rega' kien Beltrandi, wara li Bernardin ikklerja l-ballun ħażin, li poġġa lil Partenopei minn fuq. Żewġ minuti qabel tmiem l-ewwel taqsima Masoni għamilhom 3-1. It-tieni taqsima kompliet fejn ħalliet l-ewwel waħda u fit-33 minuta Beltrandi żied gowl ieħor biex ssiġġilla rebħa komda għan-Napoli bl-iskor ta' 4-1. Hekk intemmet il-ġurnata ferm negattiva għall-Interisti, telliefa quddiem il-pubbliku tagħhom stess. Jekk xejn din il-partita tibqa' mfakkra biss għal fatt kurjuż mhux tas-soltu ta' meta l-flokkijiet Nerazzurri nbidlu f'dawk Oranġjo. Ricordi mill-Passat - Mejju minn Lawrence Cutajar Imiss li f'din il-ħarġa tan-Nerazzurri nqalbu l-kalendarju tax-xahar ta' Mejju fejn niltaqaw ma' dawn l-avvenimenti u anniversarji… 2 ta' Mejju 1971: L-Inter jegħlbu lil Foggia 5-1 f'San Siro biex akkwistaw il-11 –il Scudetto fl-istorja tagħhom meta kien fadal żewġ partiti oħra biex jispiċċa l-Kampjonat 1970-1971. F'din il-logħba Roberto 'Bonimba' Boninsegna skorja forsi wieħed mill-isbaħ gowls tiegħu bil-flokk Nerazzurro. 3 ta' Mejju 1953: L-Inter jegħlbu lil Palermo 3-0 f'San Siro biex għamlu ċert mir-rebħ tas-sitt Scudetto fl-istorja meta kien għad fadal 3 partiti oħra biex jispiċċa l-Kampjonat 1952-1953 3 ta' Mejju 2006: L-ewwel leg tal-finali tal-Coppa Italia għall-Istaġun 2005-2006 bejn Roma u Inter ġewwa l-Olimpico spiċċa fi draw 1-1 bin-Nerazzurri jmorru fil-vantaġġ permezz ta' Cruz, b'Mancini jwieġeb għall-Giallorossi. 5 ta' Mejju 1982: L-Inter għelbu lit-Torino 1-0 fl-ewwel leg tal-finali tal-Coppa Italia tal-Istaġun 1981-1982 b'gowl ta' Serena qabel il-half time. 5 ta' Mejju 2010: L-Inter joħorġu rebbieħa fil-finali tal-Coppa Italia Staġun 2009-2010 ġewwa l-Olimpico kontra Roma b'gowl ta' Diego Milito biex rebħu is-sitt Coppa Italia fl-istorja u bdew it-triq għar-rebħ tat-Tripletta. 6 ta' Mejju 1998: Finali tat-Tazza UEFA ġewwa Pariġi li fiha l-Inter għelbu lil Lazio 3-0 b'gowls ta' Zamorano, Zanetti u Ronaldo biex rebħu t-tielet Tazza UEFA fl-istorja tagħhom. 8 ta' Mejju 1988: Alessandro Altobelli f'partita tal-kampjonat ġewwa San Siro kontra ċ-Cesena, skorja l-aħħar gowl tiegħu bil-flokk tal-Inter wara karriera ta' 11 –il staġun li fihom f'kollox lagħab 466 partiti u skorja total ta' 209 gowl fil-kompetizzjonijiet kollha. 8 ta' Mejju 1991: Ġewwa San Siro l-Inter għelbu lil Roma 2-0 fl-ewwel leg tal-finali tat-Tazza UEFA stagun 1990-1991 b'gowls ta' Matthaus minn penalty u Berti. 11 ta' Mejju 1994: Intlagħbet l-ewwel leg tal-Finali tat-Tazza UEFA staġun 1993-1994 ġewwa l-Awstrija li fiha n-Nerazzurri għelbu lil Salsburg 1-0 b'gowl ta' Berti. 11 ta' Mejju 2006: L-Inter jegħlbu lir-Roma 3-1 ġewwa San Siro fit-tieni leg tal-finali tal-Coppa Italia biex akkwistaw il-5 Coppa Italia fl-istorja tagħhom. 15 ta' Mejju 1966: Inter għelbu lil Lazio 4-1 ġewwa San Siro fil-logħba ta' qabel tal-aħħar tal-Kampjonat 1965-1966 biex rebħu l-10 Scudetto, l-Iscudetto tal-Istilla. 17 ta' Mejju 2009: Bit-telfa tal-Milan kontra l-Udinese ġurnata qabel u r-rebħa ta' l-Inter 3-0 fil-Meazza fuq is-Siena fis-36 ġurnata tal-kampjonat Staġun 2008-2009 in-Nerazzurri rebħu matematikament is-17–il Scudetto fl-istorja tagħhom. 16 ta' Mejju 2010: Fl-aħħar ġurnata tal-Kampjonat 2009-2010, l-Inter għelbu lis-Siena 1-0 b'gowl ta' Diego Milito biex rebħu it-18–il kampjonat fl-istorja tagħhom u komplew fit-triq għar-rebħ tat-Tripletta. 18 ta' Mejju 1939: Ġewwa Ruma, l-Ambrosiana għelbu lil Novara 2-1 b'żewġ gowls ta' Ferraris u Frossi biex rebħu l-ewwel Coppa Italia fl-istorja tagħhom. - Iż-żewġ gowls Nerazzurri 18 ta' Mejju 1968: Angelo Moratti għadda l-kariga ta' President lil Ivanhoe Fraizzoli. 18 ta' Mejju 2008: Fl-aħħar ġurnata tal-Kampjonat 2007-2008 l-Inter għelbu lil Parma 2-0 b'żewġ gowls ta' Zlatan Ibrahimovic biex rebħu is-16–il kampjonat fl-istorja tagħhom b'żewġ punti fuq ir-Roma. 20 ta' Mejju 1982: Bid-draw ta' 1-1 ġewwa l-Comunale ta' Turin bejn Torino u Inter gowl ta' Spillo Altobelli, in-Nerazzurri rebħu it-tielet Coppa Italia fl-istorja tagħhom. 22 ta' Mejju 1991: Għalkemm tilfu bl-iskor ta' 1-0 ġewwa l-Olimpico kontra Roma, l-Inter rebħu l-ewwel Tazza UEFA fl-istorja tagħhom bl-aggregate ta' 2-1. 27 ta' Mejju 1964: L-Inter jegħlbu lil Real Madrid 3-1 ġewwa Vienna b'żewġ gowls ta' Mazzola u ieħor ta' Milani biex rebħu t-Tazza tac-Champions Staġun 1963-1964 għall-ewwel darba fl-istorja tagħhom. 27 ta' Mejju 1965: Gowl uniku skurjat minn Jair Da Costa ta' rebħa ta' 1-0 lill-Inter kontra l-Benfica f'San Siro biex in-Nerazzurri rebħu it-tieni Tazza tac-Champions konsekuttiva. 28 ta' Mejju 1955: Angelo Moratti jinħatar uffiċjalment President tal-Inter. Huwa laħaq President flok Carlo Rinaldo Masseroni (1943-1954) 29 ta' Mejju 2011: Ġewwa l-Olimpico l-Inter għelbu lil Palermo 3-1 b'żewġ gowls ta' Eto'o u gowl ta' Milito biex rebħu is-7 Coppa Italia fl-istorja tagħhom. S'issa dan kien l-aħħar unur uffiċjali li rebħu l-Inter…39 b'kollox jekk wieħed ma jieħux inkonsiderazzjoni il-Mundialito tal-Clubs. 30 ta' Mejju 1954: Fl-aħħar logħba tal-Kampjonat 1953-1954, l-Inter għelbu lil Triestina 4-2 b'żewġ gowls minn Nyers u wieħed kull wieħed minn Lorenzi u Skoglund biex rebħu s-7 Scudetto fl-istorja tagħhom b'51 punt, punt aktar mill-Juventus.